**PRIOPĆENJE ZA MEDIJE**

 **Utrka „To nisu samo ženske stvari“**

*„Trčim za svoju mamu. Ona je bila strastvena trkačica. Sama se nije mogla natjecati jer se liječi od dva karcinoma, zato ja trčim za nju.“,* kroz suze izjavila je **Livija Zlopaša**, 36-godišnja Zagrepčanka, pobjednica kraće utrke od 800 metara pa zagrlila majku Jelenu koja ju je dočekala na cilju.

Livija je bila među četiristotinjak trkačica i trkača, koji su se odazvali javnozdravstvenoj akciji – utrci „To nisu samo ženske stvari“ koja se povodom Svjetskog dana borbe protiv raka jajnika, održala danas na Bundeku u emotivnoj i veseloj atmosferi. Trčalo se na 800 metara i 4 kilometara. Trčale su i šetale oboljele žene, njihove obitelji i prijatelji kao i mnogi ljudi dobre volje željni pomoći drugima.

Cilj organizatora, udruge Sve za nju bio je potaknuti žene na redovite kontrolne preglede i tjelovježbu te ukazati na važnost podrške oboljelima. Sudionici utrke među kojima su bile sve dobne skupine, od najmlađih do najstarijih, svojim su sudjelovanjem direktno podržali oboljele jer prihod od utrke upotrijebit će se za nastavak pružanja podrške oboljelima u Centru za psihološku pomoć.

Grad Zagreb bio je pokrovitelj događaja.